VALSTYBĖS ĮMONĖS REGISTRŲ CENTRO

GENERALINIS DIREKTORIUS

ĮSAKYMAS

DĖL VALSTYBĖS ĮMONĖS REGISTRŲ CENTRO GENERALINIO DIREKTORIAUS 2019 M. GRUODŽIO 18 D. ĮSAKYMO NR. VE-639 (1.3 E) „DĖL JURIDINIŲ ASMENŲ REGISTRO TVARKYMO TAISYKLIŲ PATVIRTINIMO“ PAKEITIMO

2020 m. gruodžio 8 d. Nr. NVE-304 (1.3 E)

Vilnius

P a k e i č i u Juridinių asmenų registro tvarkymo taisykles, patvirtintas valstybės įmonės Registrų centro generalinio direktoriaus 2019 m. gruodžio 18 d. įsakymu Nr. VE-639 (1.3 E) „Dėl Juridinių asmenų registro tvarkymo taisyklių patvirtinimo“:

1.	Pakeičiu 9.5 papunktį ir jį išdėstau taip:

„9.5. pateikti juridinio asmens, užsienio juridinio asmens ar kitos organizacijos filialo ar atstovybės elektroninio pašto adresas korespondencijai ir kontaktinis mobiliojo ryšio numeris;“.

2.	Papildau 9.6 papunkčiu:

„9.6. žyma, kad juridinis asmuo yra nevyriausybinė organizacija, registruojama pirmą kartą (tik tais atvejais, kai teikiamas prašymas įregistruoti žymą, kad juridinis asmuo yra nevyriausybinė organizacija).“

3.	Pakeičiu 10 punktą ir jį išdėstau taip:

„10. Dokumentai nepriimami, jeigu neatitinka Taisyklių 8 ir 9 punktuose, išskyrus 9.6 papunktį, nurodytų reikalavimų.“

4.	Pakeičiu 12 punktą ir jį išdėstau taip:

„12. Jeigu yra pateikiamas prašymas laikinai įrašyti Registro objekto pavadinimą į Registrą arba prašymas įregistruoti ar įtraukti į Registrą Registro objektą ar pakeistus steigimo dokumentus dėl Registro objekto pavadinimo ar teisinės formos pasikeitimo, kai pavadinimas anksčiau nebuvo laikinai įrašytas į Registrą, dokumentus priimantis Klientų aptarnavimo padalinio darbuotojas nedelsdamas Registro duomenų tvarkymo programoje užpildo naujo pavadinimo užsakymo formą.“

5.	Pakeičiu 16.4 papunktį ir jį išdėstau taip:

„16.4. dokumentų turinys neprieštarauja teisės aktams, išskyrus juridinio asmens steigimo dokumentus, filialo ar atstovybės nuostatus, kurie Nuostatų 54 ir 56 punktuose nustatyta tvarka yra patvirtinti notaro ar Teisingumo ministerijos, taip pat profesinių sąjungų ir jų susivienijimų, biudžetinių įstaigų, valstybės įmonių, regiono plėtros tarybų, Europos teritorinio bendradarbiavimo grupių ir viešųjų juridinių asmenų, veikiančių pagal Civilinio kodekso 2.46 straipsnio 3 dalyje numatytą teisės aktą arba Lietuvos Respublikos Seimo priimtu teisės aktu patvirtintus įstatus, dokumentus;“.

6.	Pakeičiu 17.2 papunktį ir jį išdėstau taip:

„17.2.	steigiamo Registro objekto pavadinimas ar keičiamas įregistruoto ar į Registrą įtraukto Registro objekto pavadinimas (jeigu pavadinimas nebuvo laikinai įrašytas į Registrą) nėra tapatus kitų Registro objektų pavadinimams, taip pat laikinai įrašytiems į Registrą Registro objektų pavadinimams ir įregistruotiems Lietuvos Respublikos arba Europos Sąjungos prekių ženklams bei tarptautinės registracijos prekių ženklams, kurių registracija yra išplėsta Lietuvos Respublikoje, ir filialo ar atstovybės pavadinime yra juridinio asmens (steigėjo) pavadinimas ir žodis „filialas“ ar „atstovybė“. Kai steigiamo Registro objekto ar įregistruoto ar į Registrą įtraukto Registro objekto, kurio pavadinimas yra keičiamas, dokumentai Registro tvarkytojui pateikiami tiesiogiai elektroniniu būdu per Registrų centro savitarnos sistemą naudojantis JAREP, papildomai nustatoma, ar tenkinami Nuostatų 103, 1031, 104 ir 105 punktuose nurodyti reikalavimai pavadinimui;“.

7.	Pakeičiu 23 punktą ir jį išdėstau taip:

„23. Jeigu išnagrinėję pateiktus dokumentus Registrų centro struktūrinių padalinių darbuotojai nustato, kad yra kliūčių įregistruoti ar įtraukti į Registrą, išregistruoti ar išbraukti Registro objektą iš Registro, įregistruoti ar įtraukti į Registrą pakeistus juridinio asmens steigimo dokumentus, įregistruoti ar įrašyti Registro duomenis, informaciją ar jų pakeitimus, raštu informuoja dokumentų ir duomenų teikėją apie nustatytus trūkumus nurodydami terminą jiems pašalinti.“

8.	Pakeičiu 26 punktą ir jį išdėstau taip:

„26. Patikslinti dokumentai pagal Taisyklių 25 punktą nepriimami, jeigu neatitinka Taisyklių 8–9 punktuose, išskyrus 9.6 papunktį, nurodytų reikalavimų.“

9.	Pakeičiu 29.1 papunktį ir jį išdėstau taip:

„29.1. Registro tvarkytojas priima sprendimą atsisakyti įregistruoti ar įtraukti į Registrą, išregistruoti ar išbraukti Registro objektą iš Registro, įregistruoti ar įtraukti į Registrą pakeistus juridinio asmens steigimo dokumentus, įregistruoti ar įrašyti Registro duomenis, informaciją ar jų pakeitimus, ir apie tai praneša dokumentų ir duomenų teikėjui bei nurodo atsisakymo motyvus ir sprendimo apskundimo tvarką;“.

10.	Pakeičiu 29.2 papunktį ir jį išdėstau taip:

„29.2. pateiktų dokumentų originalai grąžinami dokumentų ir duomenų teikėjui kartu su sprendimu atsisakyti įregistruoti ar įtraukti į Registrą, išregistruoti ar išbraukti Registro objektą iš Registro, įregistruoti ar įtraukti į Registrą pakeistus juridinio asmens steigimo dokumentus, įregistruoti ar įrašyti Registro duomenis, informaciją ar jų pakeitimus, o Registrų centre saugomos grąžintų dokumentų kopijos.“

11.	Papildau 301 punktu:

„301. Įregistruojant ar įtraukiant į Registrą Registro objektą, jam suteikiamas devynių skaitmeninių ženklų kodas. Jis suteikiamas iš nepanaudotos 8-ių skaitmenų kodų aibės ir 9-tojo kontrolinio skaitmens, kuris apskaičiuojamas tokia tvarka: kiekvienas Registro objekto kodo skaitmuo yra dauginamas iš 1, 2, 3, 4, 5, 6, 7, 8 (svorių), pradedant nuo kodo kairės pusės; apskaičiuojama sandaugų suma, kuri dalijama iš 11; dalybos liekana, kuri turi būti mažesnė už 10, yra 9-asis, kontrolinis, Registro objekto kodo skaitmuo.“

12.	Pakeičiu 42 punktą ir jį išdėstau taip:

„42. Registre įregistruotam Registro objektui, išskyrus Lietuvos Respublikos juridinių asmenų filialus ir atstovybes, suformuojama dokumentų byla. Lietuvos Respublikos juridinių asmenų filialų ir atstovybių dokumentai saugomi juridinio asmens, įsteigusio filialą ar atstovybę, dokumentų byloje. Jeigu užsienio valstybės juridinis asmuo ar kita organizacija įsteigia daugiau nei vieną filialą ar atstovybę, jų steigimo dokumentai saugomi vieno iš jo filialų ar atstovybių dokumentų byloje, o kitų filialų ar atstovybių dokumentų bylose pateikiama nuoroda į šią bylą. Dokumentų byloje kaupiami ir saugomi Registro tvarkytojui pateikti dokumentai, kurių pagrindu Registre įregistruoti duomenys ar įrašyta informacija.“

13.	Pakeičiu 44 punktą ir jį išdėstau taip:

„44.	Laikinai įrašius į Registrą steigiamo Registro objekto pavadinimą, taip pat laikinai įrašius į Registrą keičiamą įregistruoto ar į Registrą įtraukto Registro objekto pavadinimą, prašymas laikinai įrašyti į Registrą pavadinimą ir su juo susiję dokumentai saugomi Registrų centro dokumentacijos plane numatytoje byloje.“

14.	Pripažįstu netekusiu galios 45 punktą.

15.	Pakeičiu 49 punktą ir jį išdėstau taip:

„49. Nuostatuose nurodyti dokumentai saugomi ir skaitmenine forma. Taisyklių 47–48 punktai netaikomi, jeigu dokumentai Registro tvarkytojui pateikti tiesiogiai elektroniniu būdu per Registrų centro savitarnos sistemą naudojantis JAREP ir yra saugomi tik elektroniniame dokumentų archyve.“

16.	Pakeičiu 52 punktą ir jį išdėstau taip:

„52. Jei pateikiamas prašymas laikinai įrašyti į Registrą steigiamos ar įsteigtos politinės partijos, jos filialo ar atstovybės, Europos politinės partijos ar Europos politinio fondo, religinės bendruomenės ar bendrijos, jos filialo ar atstovybės pavadinimą, Registro tvarkytojas tikrina, ar jis nėra tapatus anksčiau išregistruotos politinės partijos, jos filialo ar atstovybės, Europos politinės partijos ar Europos politinio fondo, religinės bendruomenės ar bendrijos, jos filialo ar atstovybės pavadinimui arba išregistruotam politinės partijos, jos filialo ar atstovybės, Europos politinės partijos ar Europos politinio fondo, religinės bendruomenės ar bendrijos, jos filialo ar atstovybės pavadinimui.“

17.	Pripažįstu netekusiais galios 55–56 punktus.

18.	Pakeičiu 59 punktą ir jį išdėstau taip:

„59.	Registro tvarkytojas turi teisę inicijuoti juridinio asmens likvidavimą gavęs Nuostatų 187 punkte nurodytą valstybės institucijų siūlymą ar teismo pavedimą arba savo iniciatyva nustatęs bent vieną iš Civilinio kodekso 2.70 straipsnio 1 dalyje nurodytų aplinkybių.“

19.	Pakeičiu 61 punktą ir jį išdėstau taip:

„61. Gavęs valstybės institucijų siūlymą ar teismo pavedimą arba nustatęs bent vieną iš Civilinio kodekso 2.70 straipsnio 1 dalyje nurodytų aplinkybių, Registro tvarkytojas į Registro duomenų bazę įrašo žymas „Teritorinės valstybinės mokesčių inspekcijos pateikta informacija dėl siūlymo inicijuoti juridinio asmens likvidavimą“, „Teisingumo ministerijos pateikta informacija dėl siūlymo inicijuoti juridinio asmens likvidavimą“ arba „Teismo pavedimas inicijuoti juridinio asmens likvidavimą“ bei „Numatomas inicijuoti likvidavimas Registro tvarkytojo iniciatyva pagal Civilinio kodekso 2.70 straipsnį“ ir į juridinio asmens buveinę, išskyrus atvejus, kai buveinė išregistruota patalpų savininko prašymu, taip pat Registre nurodytais juridinio asmens valdymo organo narių gyvenamosios vietos adresais išsiunčia pranešimą apie numatomą inicijuoti juridinio asmens likvidavimą, nurodydamas atsiradusias aplinkybes. Kai pranešimo išsiųsti juridinio asmens buveinės ir (arba) Registre nurodytais juridinio asmens valdymo organo narių gyvenamosios vietos adresais nėra galimybės, apie numatomą inicijuoti juridinio asmens likvidavimą viešai paskelbiama Elektroniniame leidinyje ir šis pranešimas išsiunčiamas elektroninio pašto adresu korespondencijai, jeigu juridinis asmuo jį pateikęs Registro tvarkytojui. Nurodyto pranešimo išsiuntimo ar paskelbimo Elektroniniame leidinyje data įrašoma į Registro duomenų bazę.“

20.	Pripažįstu netekusiu galios 62 punktą.

21.	Pakeičiu 64 punktą ir jį išdėstau taip:

„64.	Registro tvarkytojas per 3 (tris) mėnesius nuo Taisyklių 61 punkte nurodyto pranešimo išsiuntimo ar viešo paskelbimo Elektroniniame leidinyje dienos negavęs Nuostatų 189 punkte nurodytų dokumentų, paneigiančių Civilinio kodekso 2.70 straipsnio 1 dalyje nurodytas aplinkybes, priima sprendimą inicijuoti juridinio asmens likvidavimą ir Registro duomenų bazėje įregistruoja juridinio asmens teisinį statusą „Inicijuojamas likvidavimas“. Įregistravęs teisinį statusą „Inicijuojamas likvidavimas“, Registro tvarkytojas išbraukia žymas „Teritorinės valstybinės mokesčių inspekcijos pateikta informacija dėl siūlymo inicijuoti juridinio asmens likvidavimą“, „Teisingumo ministerijos pateikta informacija dėl siūlymo inicijuoti juridinio asmens likvidavimą“ arba „Teismo pavedimas inicijuoti juridinio asmens likvidavimą“ bei „Numatomas inicijuoti likvidavimas Registro tvarkytojo iniciatyva pagal Civilinio kodekso 2.70 straipsnį“.“

22.	Pakeičiu 69 punktą ir jį išdėstau taip:

„69. Asmuo, norėdamas sudaryti duomenų teikimo sutartį su Registro tvarkytoju (toliau – pareiškėjas), turi pateikti Registro tvarkytojui rašytinį prašymą, kuriame turi būti nurodytas duomenų naudojimo tikslas, duomenų gavimo teisinis pagrindas, prašomų teikti duomenų apimtis, duomenų gavimo būdas, pareiškėjo kontaktiniai duomenys.“

23.	Pakeičiu 70 punktą ir jį išdėstau taip:

„70.	Registro tvarkytojas, gavęs prašymą sudaryti duomenų teikimo sutartį, įvertina, ar nėra aplinkybių, dėl kurių duomenų teikimo sutartis negali būti sudaryta. Jeigu tokių aplinkybių nėra, Registro tvarkytojas parengia duomenų teikimo sutarties projektą, priešingu atveju – informuoja asmenį apie nustatytas aplinkybes, dėl kurių duomenų teikimo sutartis negali būti sudaryta, ir pasiūlo jas pašalinti. Jei nurodytas aplinkybes atsisakoma pašalinti arba yra kitų aplinkybių, dėl kurių duomenų teikimo sutartis negali būti sudaryta, Registro tvarkytojas priima sprendimą atsisakyti sudaryti duomenų teikimo sutartį, nurodydamas atsisakymo motyvus bei sprendimo apskundimo tvarką, ir apie tai raštu informuoja pareiškėją. Prašymas išnagrinėjamas per teisės aktuose nustatytus terminus.“

24.	Pripažįstu netekusiu galios 71 punktą.

25.	Pakeičiu 72 punktą ir jį išdėstau taip:

„72. Gavėjai prašymus suteikti Registro duomenis Registro tvarkytojui gali teikti asmeniškai arba paštu bet kuriam Klientų aptarnavimo padaliniui, elektroninių ryšių priemonėmis, kuriomis galima tinkamai identifikuoti asmens parašą ir užtikrinti teksto apsaugą, arba tiesiogiai elektroniniu būdu per Registrų centro savitarnos sistemą naudojantis JAREP. Prašyme suteikti Registro duomenis turi būti nurodytas duomenų naudojimo tikslas, duomenų gavimo teisinis pagrindas, prašomų teikti duomenų apimtis, duomenų gavimo būdas, gavėjo kontaktiniai duomenys.“

26.	Pakeičiu 75 punktą ir jį išdėstau taip:

„75. Registro duomenys, informacija ir dokumentų kopijos teikiami raštu, elektroniniu paštu, internetu ar kitomis ryšio priemonėmis, automatiniu būdu.“

27.	Pakeičiu 80 punktą ir jį išdėstau taip:

„80. Teikiami trumpasis (identifikacinių duomenų), pagrindinių duomenų, išplėstinis ir išplėstinis su istorija Registro išrašai bei ESI. Registro išrašai gali būti teikiami ir anglų kalba, jei tam yra sukurtos ir parengtos programinės priemonės. Registro duomenys ir informacija taip pat teikiami išduodant pažymas, teikiant pagal Registro duomenis ir Registro informaciją parengtą apibendrintą, susistemintą ar kitaip apdorotą informaciją. Duomenų gavėjų, kuriems duomenys teikiami pagal sutartį, prašymu Registro tvarkytojas teikia Registre suteiktų paslaugų išklotines (vartotojo veiksmų protokolus).“

28.	Papildau 83.7 papunkčiu:

„83.7. duomenys apie asmenis, kuriems suteikta teisė juridinio asmens vardu naudotis elektroninėmis paslaugomis.“

29.	Pripažįstu netekusiais galios 89–90 punktus.

Generalinis direktorius	Saulius Urbanavičius

SUDERINTA

Lietuvos Respublikos teisingumo ministerijos

2020 m. gruodžio 1 d. raštu Nr. (1.27E)2T-1687